**Ørnulf af Fjordene Salicath** (født 12. juni 1888 på Ingier i Ullensaker, død 28. desember 1962 på Elverum) var en norsk kunstner, kjent som leder av Kunstnerforeningen fra 1928 til 1938. Han fikk omkring 1931 sikret videre drift av Kunstnernes restaurant Blom såvel som satt i gang et støttefond for norske kunstnere.

Bakgrunn og utdannelse
----------------------

Han var sønn av Carl Peter Fredrich Guise Salicath (1860–1920) og Emilie Constanse Pauline Schau (1862–1942). Faren var kaptein i militæret. Etter oppveksten i Bergen begynte han i 1903 på Den kongelige tegneskole i Kristiania og studerte videre hos Kristian Zahrtmann i København fra 1906. Salicath ble med i «De 13» og fikk pengestøtte av kunstsamleren Christian Tetzen Lund (1852–1936). Fra 1911 studerte han også i Paris.

Kunstnerisk virke
-----------------

I 1910 holdt han separatutstilling hos Blomqvist i Oslo. Kunstkritikersignaturen *b.* i Morgenbladet var forbeholden i sin omtale av de utstilte arbeidene; kritikeren mente at Salicath hadde utviklet seg positivt siden sin forrige utstilling, men at han ennå var kunstnerisk umoden. Et gjennomgangstema i omtalen av hans utstilte arbeider tidlig på 1910-tallet var at man så en klar påvirkning fra maleren Ludvig Karsten; den kjente kritikeren Jappe Nilssen skrev i anledning en ny separatutstilling hos Blomqvist høsten 1911 at Karsten riktignok var et godt forbilde for en ung kunstner, men han savnet Salicaths egen personlighet i bildene der Karsten-innflytelsen var mest markant. Jappe Nilssen avrundet likevel med å anbefale leserne å merke seg denne kunstneren: «Hver ny utstilling av ham betegner ny landevinning for hans kunst.» Jappe Nilssen var en innflytelsesrik kritker som også kunne være svært infam i sine anmeldelser, og han var derfor en meget omstridt skikkelse i kunstkretser. Utover på 1910-tallet skrev han flere anmeldelser der han ikke var nådig mot visse av Salicaths bilder, men han fastholdt at han hadde stor tro på Salicaths kunstneriske evner, som bare måtte få tid til å utvikle seg.

Ved siden av sin egen kunstneriske virksomhet ble Salicath etter hvert lærer ved Statens Kunst- og Håndverksskole i Oslo. Han påtok seg også utsmykningsoppdrag, og stod blant annet for utsmykning av interiøret til badehotellet Strand Hotell, Fevik i Grimstad, som stod ferdig i 1937. På 1930-tallet var han også leder for Kunstnerforeningen.

Ordener og hedersbevisninger
----------------------------

I 1950 mottok han St. Olavs Orden. Han hadde for øvrig også mottatt Kunstnerforeningens parodiske Purpurneseorden.

Trivia
------

Ellers var han glad i å danse og spilte piano, komponerte små stykker, foruten å skrive kokebøker og levere bidrag til matspalter i diverse aviser.

Utgivelser
----------

* Salicath, Ørnulf (1926). *Matstell i hytta og byssa*. Oslo: Ny tid.

Referanser
----------

1. ↑   Store norske leksikon, Store norske leksikon-ID Ørnulf\_Salicath[Hentet fra Wikidata]
2. 1 2   KulturNav, oppført som Ørnulf av Fjordene Salicath, KulturNav-ID cf8859ce-47d3-4007-b9c4-7172e96a23b0, besøkt 9. oktober 2017[Hentet fra Wikidata]
3. 1 2   Norsk kunstnerleksikon, oppført som Ørnulf Av Fjordene Salicath, Norsk kunstnerleksikon ID Ørnulf\_av\_Fjordene\_Salicath, besøkt 9. oktober 2017[Hentet fra Wikidata]
4. 1 2   Norsk biografisk leksikon, oppført som Ørnulf af Fjordene Salicath, Norsk biografisk leksikon ID Ørnulf\_Salicath, besøkt 9. oktober 2017[Hentet fra Wikidata]
5. ↑  Glenny Alfsen, Ørnulf Salicath i Norsk biografisk leksikon.
6. ↑  *Kunst og program.* Dagbladet. 1. september 1910. «Den unge maler Ørnulf Salicath aapner idag en separatutstilling hos Blomqvist.»
7. 1 2  b. (3. september 1910). *Hos Blomqvist*. Morgenbladet. «Ørnulf Salicath er kommet sig ganske godt siden sidst. Han har faat mere Kraft i Farverne og Fasthet i Stoffet. (---) Videre dypt stikker ikke den unge Maler endda. Kan han med større Modenhet bli kvit alle Fagter og Kunster tør man vente videre Fremskridt for hans Kunst.»
8. ↑  Nilssen, Jappe (19. september 1911). *Hos Blomqvist*. Dagbladet.
9. ↑  *Strand Hotell Fevik blev officielt åpnet lørdag med en lunch for ca. 150 innbudne*. Grimstad Adressetidende. 8. juni 1937.
10. ↑  «Artikkel». *Nasjonalbiblioteket - www.nb.no*. Agderposten. 14. mai 1937. Besøkt 29. januar 2021. «(---) Maleren Ørnulf Salicaths dekorasjoner på Strand hotell, Fevik (---)»

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Lokalhistoriewiki **·** Historisk befolkningsregister **·** KulturNav
 |